Végrehajtási eljárás

Az adót a törvényekben meghatározott esedékességekor az köteles megfizetni, akit arra jogszabály kötelez. Az esedékesség időpontjáig meg nem fizetett adó, az adók módjára behajtandó köztartozás, valamint a jogosulatlanul igénybe vett költségvetési támogatás (tartozás) fennállása esetében az önkormányzati adóhatóság köteles a végrehajtási eljárást megindítani. Az adóhatóság a tartozás megfizetésére az adóst felhívhatja, eredménytelen felhívás esetén, továbbá, ha a felhívás alkalmazása a körülmények alapján célszerűtlen, a végrehajtást megindítja. A végrehajtási cselekmények sorrendjét, időpontját az adóhatóság e törvény keretei között maga határozza meg. A végrehajtási cselekmények közül azokat kell foganatosítani, amelyekkel a leghatékonyabban érhető el a végrehajtás célja, ugyanakkor az adósra nézve – az arányosság elvének figyelembevételével – a legkisebb mértékű korlátozással jár. Az adós – jogszabályban meghatározottak szerint – köteles a végrehajtással kapcsolatban felmerült valamennyi költség, így a készkiadás, a költségminimum és jogszabályban meghatározottak szerint a végrehajtási költségátalány megfizetésére.

 

A végrehajtási eljárások – az adók módjára behajtásra kimutatott tartozások kivételével – hivatalból indulnak. Az adók módjára behajtandó köztartozások a társhatóság megkeresése alapján, külön jogszabályban meghatározottak szerint történik.
Vonatkozó jogszabályok:
 
· Az adóhatóság által foganatosítandó végrehajtási eljárásokról szóló 2017. évi CLIII. törvény;

· A bírósági végrehajtásról szóló 1994. évi LIII. törvény;

· Az adózás rendjéről szóló 2017. évi CL. törvény;

· évi XCIII. törvény az illetékekről;

· A végrehajtási eljárás során felmerült végrehajtási költségek és végrehajtási költségátalány megállapításának és megfizetésének részletes szabályairól szóló 8/2018. (III.18.) NGM rendelet.

 

Ügymenet leírása

A helyi adóhátralékot felhalmozó adózók hátralékainak beszedése érdekében indított végrehajtási cselekmények:

· Számlarendezés: az adós különböző adószámlái közötti átvezetés a hátralék rendezése érdekében

· Végrehajtási cselekmény az adós munkabérére, nyugdíjára vagy bankszámlájára. A végrehajtást az adós előzetes tájékoztatása nélkül lehet foganatosítani, a cselekmény eredményessége érdekében.

· Ingó vagyon lefoglalás, gépjármű forgalomból való kitiltása.
· Ingatlan végrehajtás esetén a tartozás mértékének és a lefoglalandó ingatlan között arányosságnak kell fennállnia. Ellenkező estben jelzálogjog bejegyzésére van mód a tartozás erejéig.

